 Lil Nas X Montero album and wetin di American musician tok wey dey cause gbas-gbos  No be today American musician, Lil Nas X dey find imsef as tok of di town. From im cowboy days wit songs Old Town Road to, twerking and  wen im bin sell Satan shoes, di musician don find imsef in di centre of controversies more dan one time before. So e no dey surprising to some pipo as im first album, Montero land on September 17, wit plenti tins to make pipo tok more. See three tins wey im use make pipo tok about Montero: For beginning of September, Lil Nas X bin post photo wit big belle on top im little bundle of joy wey im call im album. Im carry di big belle do plenti photoshoot, including video dem wey show am dey exercise and baby shower wey nobodi come. Lil Nas X follow di pregcy kasala with im labour video. For di video, e show as im bin dey enter hospital say im dey labour, as im water bin burst. Di video bin end as im push im album comot. During di labour video, Lil Nas X bin tok about rapper DaBaby. Di doctors wey help am born, call im pikin DaBaby instead of di baby. Fans quick catch dis one say e fit be on top wetin di rapper, DaBaby bin don tok about gay pipo for one of im shows. Di rapper don since tok sorry on top di mata. 